b'\n_START_ARTICLE_\nTell\n_START_PARAGRAPH_\nTell ali tel (iz arabskega \xd8\xaa\xd9\x84\xd9\x91 [tal] \xe2\x80\x93 gomila, gri\xc4\x8d, hebrejsko \xd7\xaa\xd6\xb5\xd6\xbc\xd7\x9c - hrib, tur\xc5\xa1ko h\xc3\xbcy\xc3\xbck, h\xc3\xb6y\xc3\xbck ali tepe - gri\xc4\x8d) je vrsta arheolo\xc5\xa1ke gomile, ki je nastala zaradi ve\xc4\x8d stoletij ponavljajo\xc4\x8dih se obdobij naselitve in opustitve istega naselitvenega mesta. Klasi\xc4\x8dni tel ima obliko prisekanega sto\xc5\xbeca s polo\xc5\xbenimi pobo\xc4\x8dji. Izraz se uporablja predvsem na Bli\xc5\xbenjem vzhodu, kjer pogosto tvori prvi del krajevnega imena.\n_START_SECTION_\nArheologija\n_START_PARAGRAPH_\nTell je gri\xc4\x8d, ki so ga ustvarile \xc5\xa1tevilne generacije ljudi, ki so \xc5\xbeiveli, podirali in ponovno gradili na istem mestu. Nivo tal se je s\xc4\x8dasoma dvignil in nastal je gri\xc4\x8d. Najve\xc4\x8dji prispevek k masi tela so dali zidaki iz blata, ki hitro razpadejo. Izkopavanje tela lahko razkrije pokopane zgradbe, na primer javne in voja\xc5\xa1ke zgradbe, sveti\xc5\xa1\xc4\x8da in bivali\xc5\xa1\xc4\x8da. Zgradbe so, odvisno od njihovega nastanka, zakopane razli\xc4\x8dno globoko. Lahko se prekrivajo v vodoravni in navpi\xc4\x8dni smeri ali v obeh smereh. Arheolo\xc5\xa1ka izkopavanja telov lahko razkrijejo arhitekturo in namen zgradb in obdobja naselitev. Ker je izkopavanje telov destruktiven postopek, so geofiziki razvili nedestruktivne metode za kartografiranje telov.'